Forslag til Rådets direktiv om befragtningssystemer og prisdannelse inden for national og international varetransport ad indre vandveje i Fællesskabet (95/C 318/08) (Tekst af betydning for EØS) KOM(95) 199 endelig udg. - 95/0121(SYN)

(Forelagt af Kommissionen den 15. september 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75,

under henvisning til forslag fra Kommissionen,

i samarbejde med Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

De stigende problemer med trængsel på vej- og banenettets hovedstrækninger, med transportsikkerhed, med miljøet, med energibesparelser og med borgernes livskvalitet kræver, at der af hensyn til almeninteressen satses på en kraftigere udvikling og bedre udnyttelse af de muligheder, der ligger i vandvejstransport, hvilket især forudsætter, at denne transportforms konkurrenceevne forbedres;

de enkelte landes uensartede lovgivning om forretningsmæssig drift af indlandsskibsfarten bidrager ikke til, at det indre marked kan fungere hensigtsmæssigt inden for dette erhverv; derfor bør der indføres fælles bestemmelser på EF-plan for hele markedet for indlandsskibsfart, som foreslået i den rapport, som Kommissionen forelagde Rådet den 9. juni 1994, om indlandssejladsmarkedets organisation og turnusbefragtningssystemerne, som Rådet gav sin principielle tilslutning i resolution af 24. oktober 1994 (1);

etableringen af det indre marked, som garanterer fuld bevægelsesfrihed for varer, personer, tjenesteydelser og kapital, kræver på området transport af varer ad indre vandveje, at turnusbefragtningssystemerne ændres, så der bliver større forretningsmæssig smidighed, med henblik på at nå frem til en ordning med frie forretningsaftaler;

de socialøkonomiske forhold gør det nødvendigt at tilrettelægge en overgangsperiode, hvorunder turnusbefragtningens anvendelsesområde gradvis indskrænkes, for at nå frem til en situation, hvor der hersker fri befragtning og fri prisdannelse på transporterne;

en overgangsperiode er nødvendig, for at fragtførerne kan tilpasse sig til vilkårene på et frit marked og eventuelt danne erhvervssammenslutninger, som bedre opfylder befragternes logistiske behov;

for at nå de ovenfor anførte mål er det både nødvendigt og tilstrækkeligt at fastlægge en fælles tidsplan for den gradvise liberalisering af markedet på EF-plan, medens det overlades til medlemsstaterne at gennemføre liberaliseringen; således overholdes traktatens artikel 3 B, stk. 3;

der bør vedtages bestemmelser, der gør det muligt at gribe ind på markedet for de pågældende transporter i tilfælde af alvorlig markedsforstyrrelse; med henblik herpå bør Kommissionen bemyndiges til at træffe passende foranstaltninger i samarbejde med et rådgivende udvalg -

UDSTEDT FØLGENDE DIREKTIV:

Artikel 1

I dette direktiv forstås ved:

a) »Turnusbefragtningssystem«: et system, hvorefter befragternes anmodninger om transport, som udføres til faste priser og på forud annoncerede vilkår, fordeles i den rækkefølge, hvori bådene bliver ledige efter losning. Fragtførerne opfordres i den rækkefølge, hvori de er indskrevet i turnussen, til at vælge en transport blandt dem, der tilbydes. De, som ikke vælger en transport, bevarer alligevel deres plads i turnussen.

b) »Fragtfører«:

- en mindre flodskipper, der ejer et eller flere indlandsfartøjer, dog højst tre

- et rederi, der ejer mere end tre indlandsfartøjer

- en gruppering eller et andelsforening bestående af mindre flodskippere, der ejer indlandsfartøjer.

c) »Kompetent myndighed«: den myndighed, som den pågældende medlemsstat har udpeget til at forvalte og organisere turnusbefragtningssystemet.

d) »Alvorlig markedsforstyrrelse«: problemer i indlandsskibsfartserhvervet, der er specifikke for dette marked, som endvidere kan medføre et stort og med en vis sandsynlighed vedvarende overudbud i forhold til efterspørgslen, og som samtidig indebærer en alvorlig trussel mod den finansielle ligevægt og overlevelsen for virksomheder, der transporterer varer ad indre vandveje, forudsat at prognoserne på kort og mellemlangt sigt for det pågældende marked ikke viser tegn på væsentlige og varige forbedringer.

Artikel 2

Inden for den nationale og internationale varetransport ad indre vandveje i Fællesskabet indgås aftaler frit mellem de berørte parter, og priserne forhandles frit, eventuelt på fragtbørser.

Artikel 3

Som en undtagelse fra artikel 2 kan medlemsstaterne indtil den 1. januar 2000 opretholde en ordning med obligatoriske mindstetakster og turnusbefragtning, hvis:

- bestemmelserne i artikel 4-7 overholdes

- det sikres, at turnussystemerne og de fastsatte takster frit kan benyttes af alle fragtførere i medlemsstaterne.

Artikel 4

I den i artikel 3 omhandlede overgangsperiode indskrænkes turnusbefragtningssystemernes anvendelsesområde til stykgods.

Systemerne omfatter ikke transport af kulbrinter, bulktransport af flydende og pulverformige varer, specialtransporter af f.eks. tungt og udeleligt gods, containertransporter, intern transport i havneområder, alle former for transport for egen regning samt alle former for transport, som allerede falder uden for turnussystemet.

Artikel 5

Transporter, der ikke effektivt kan behandles under turnusbefragtningssystemerne, er ikke omfattet af dem, herunder navnlig:

- transporter, der kræver brug af materiel med godshåndteringsudstyr

- kombineret transport, dvs. intermodal transport, som for den største stræknings vedkommende udføres ad indre vandveje, og hvor for- og/eller eftertransport, der skal være så kort som muligt, udføres på vej eller med bane

- nye transporttyper, som ikke er omfattet af artikel 4 eller af første og andet led, hvor befragterne i en forudgående prøveperiode på op til 24 måneder kan vælge, om de vil benytte turnussystemet.

Artikel 6

I den i artikel 3 omhandlede overgangsperiode træffer medlemsstaterne de fornødne foranstaltninger for at smidiggøre turnusbefragtningssystemerne mest muligt, herunder:

- ved at fastsætte, at befragterne kan indgå aftaler om flergangsrejser, dvs. en serie på hinanden følgende rejser udført med samme båd

- ved at fastsætte, at enkeltrejser eller flergangsrejser, som to gange i træk er blevet tilbudt i turnussystemet uden at have fundet en aftager, udgår af systemet og forhandles frit.

Artikel 7

Inden for en frist på to år fra dette direktivs ikrafttræden træffer medlemsstaterne de nødvendige foranstaltninger, således at befragterne får frit valg mellem tre aftaletyper:

- Tidsbefragtningsaftaler, herunder lejeaftaler, hvor fragtføreren for en bestemt periode stiller en eller flere både og deres besætning til rådighed for ordregiveren alene, for at transportere de varer, som sidstnævnte overdrager ham, mod en bestemt sum penge pr. dag. Aftalen indgås frit mellem parterne.

- Tonnagebefragtningsaftaler, hvor fragtføreren forpligter sig til i løbet af en periode, der er fastsat i aftalen, at transportere en bestemt tonnage mod betaling af en fragtafgift pr. ton. Aftalen indgås frit mellem parterne; det er en betingelse, at den indgås for store varemængder.

- Rejsebefragtningsaftaler om enkeltrejser eller flergangsrejser, der udføres inden for rammerne af turnusbefragtningssystemet.

Artikel 8

1. Opstår der alvorlig forstyrrelse på markedet for transport ad indre vandveje, kan Kommissionen på eget initiativ eller efter anmodning fra en medlemsstat træffe passende foranstaltninger, herunder især foranstaltninger, der sigter mod at hindre enhver yderligere forøgelse af udbuddet af transportkapacitet på det pågældende marked. Afgørelsen træffes efter proceduren i artikel 9, stk. 2.

2. Når en medlemsstat anmoder om, at der træffes foranstaltninger, træffes der afgørelse herom inden tre måneder efter, at anmodningen er modtaget.

3. Anmodning fra en medlemsstat om iværksættelse af foranstaltninger skal ledsages af alle oplysninger, som er nødvendige for at vurdere den økonomiske situation i den pågældende sektor, herunder:

- oplysninger om de gennemsnitlige omkostninger og om priser for de forskellige transporttyper

- lastekapacitetens udnyttelsesgrad

- prognoser for efterspørgselsudviklingen.

Ovennævnte oplysninger må kun benyttes i statistisk øjemed. Det er forbudt at benytte dem i skattemæssigt øjemed og at videregive dem til tredjemand.

4. Afgørelser, der træffes i medfør af denne artikel, meddeles straks medlemsstaterne.

Artikel 9

1. Kommissionen bistås af det udvalg, der er nedsat i medfør af Rådets direktiv 91/672/EØF (2).

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen. Derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 10

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 1996. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler straks Kommissionen teksten til de retsforskrifter, som de udsteder på det område, der er omfattet af dette direktiv.

Artikel 11

Dette direktiv træder i kraft på tredjedagen efter offentliggørelsen i De Europæiske Fællesskabers Tidende.

Artikel 12

Dette direktiv er rettet til medlemsstaterne.

(1) EFT nr. C 309 af 5. 11. 1994, s. 5.

(2) EFT nr. L 373 af 31. 12. 1991, s. 29.